Actualització dades COVID a Carcaixent
04 de març de 2021

Carcaixent

Com cada dijous, hui ha tingut lloc la reunió setmanal que organitza el Departament de Salut de la Ribera i en la que s’han actualitzat les dades de cada municipi de la comarca. Tot i la provisionalitat de les dades, a Carcaixent a data de 3 de març es mantenen els 14 casos actius de fa una setmana, que situen la incidència en 69 casos per 100.000 habitants.

Respecte al procés de vacunació, esta setmana ha començat la vacunació del cos de la Policia Local que està realitzant-se en l’Hospital de campanya de la Fe i s’ha continuat amb la vacunació de les persones majors de 80 anys al CIM. Per poder dur-la a terme s’ha comptat també amb la col·laboració de voluntaris de Protecció Civil i Creu Roja que han ajudat a que es desenvolupara la vacunació de manera àgil i segura. Per a demà s’ha coordinat des del Centre de Salut i la Creu Roja per a dur a terme la vacunació domiciliaria de prop de 70 persones majors de 80 anys.

Actualització dades SIP

Igual que succeïra amb la primera tanda de la setmana passada, Sanitat elabora els llistats de les persones a les quals els correspon vacunar-se en esta nova fase i els proporciona als Centres de Salut de cada municipi per a que contacten amb les persones que figuren en ells. Per a poder fer-ho correctament, és molt important que els veïns i veïnes tinguen actualitzat el número de telèfon en la seua targeta SIP amb la finalitat de facilitar esta tasca.

El més important és que el número de telèfon que figura en el sistema d'informació poblacional (SIP) siga el correcte. És la base de dades de la Conselleria de Sanitat Universal que arreplega totes les dades d'identificació, assignació de recursos sanitaris i dret de prestacions de totes les persones que resideixen a la Comunitat Valenciana.

Es pot fer a través de dues vies. Una possibilitat és telefonar al centre de salut que tinguem assignat per a facilitar-lo, tot i que també es pot fer el tràmit per Internet, a través d'un senzill formulari que ens demana el contacte telefònic i el correu electrònic. Les dades de la SIP, la targeta sanitària, s'actualitzen en el mateix moment. Aquesta és la via oficial per a rebre la vacuna contra la Covid-19 i no comporta cap despesa.

Per a acudir a la vacunació cal esperar la cita telefònica del personal sanitari per a concertar el dia i l'hora.